《海上作》
宋代·喻良能

晴浪空仍白，云峰远更青。
乾坤几万里，聚落一浮萍。
自昔闻溟渤，从今小洞庭。
端如初发覆，坐觉病眸醒。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。